Banka Botërore dhe klima e biznesit në Shqipëri
“Përmirësimi i klimës së biznesit duhet vënë në qendër të punës së qeverisë, sepse kjo lidhet drejtpërdrejt me rritjen ekonomike - tha zonja Sajed e Bankës Botërore.
Banka Botërore pohoi sot se sipas studimeve të fundit, klima jofavorizuese ndaj biznesit është një nga pengesat kryesore që përballin firmat vendase dhe të huaja në Shqipëri. Përfaqësuesja e Bankës Botërore Tahsin Sajed thotë se një nga 5 përparësitë kryesore për Shqipërinë është nevoja për të vendosur një klimë cilësore biznesi. Ajo i bëri këto komente në një konferencë të grupit të Bankës Botërore dhe ministrisë së ekonomisë. “Përmirësimi i klimës së biznesit duhet vënë në qendër të punës së qeverisë, sepse kjo lidhet drejtpërdrejt me rritjen ekonomike - tha zonja Sajed. - Banka Botërore po mbështet nga afër përpjekjet e qeverisë për të krijuar kushtet e duhura në veprimtarinë e bizneseve dhe për të arritur rritjen ekonomike” - shtoi ajo. Banka Botërore po ndihmon që klima e biznesit në Shqipëri t'u afrohet standarteve ndërkombëtare. Ekspertët e saj po ndihmojnë me këshilla dhe me fonde Shqipërinë për të rregulluar klimën e biznesit. Po ashtu Banka Botërore po ndihmon edhe në ndërtimet e infrastrukturës në rrjetin energjitik dhe atë rrugor. “Ky është një vend me potenciale të mëdha ekonomike dhe Banka Botërore po bën c'është e mundur që Shqipëria të përfitojë sa më shumë nga pozicioni i përshtatshëm gjeografik dhe burime të tjera - tha zonja Zajed. Sipas saj, sfida kryesore mbeten riorganizimi i sektorëve publikë me rrezik të lartë, përmirësimi i eksporteve, i ligjeve ekonomike, i privatizimeve, i energjisë, transporteve, telekomunikacionit dhe shëndetësisë, si edhe rritja e transparencës së prokurimeve. Institucionet financiare ndërkombëtare si Fondi Monetar dhe Banka Botërore u kërkuan autoriteteve shqiptare që të ruajnë qëndrueshmërinë makro-ekonomike dhe fiskale sepse ato janë çështje kyçe për ekonominë në situatë ku gjendet vendi dhe rajoni.